ዶክምንተሪ ፊልም ቅድስት ቤተ ክርስቲያናችን አሁን ያለውን ትውልድ በደረሰበት የሥልጣኔ እና የአስተሳሰብ ደረጃ ማገልገል ስላለባት፣ ትውልዱም ያለፈውን የአባቶቹንና እናቶቹን ታሪክ፣ የቅዱሳን እውነተኛ መንፈሳዊ የሕይወት ተጋድሎ፣ የሰማእታት ገድል፣ የሊቃወንተ ቤተ ክርስቲያንን የእምነትና የቀኖና ትምህርት፣ ተምሳሌትነት ያላቸው የምእመናን መንፈሳዊ ሕይወት፣ የአንዲት፣ ቅድስት፣ ሐዋርያዊትና ዓለም አቀፋዊት ቤተ ክርስቲያን በየዘመናቱ የገጠማትን ታሪካዊ ክስተቶችና በድል የተሞሉ ሉዓላዊ ታሪኮች በምስል አስደግፎ፣ በታሪካዊ መረጃ እያጣቀሱ፣ በልዩ ሙያዊ ቅንብር፣ በተለያዩ ሕዝቡ ሊሰማውና ሊረዳው በሚችለው ቋንቋ እያዘጋጁ ማቅረብ አሁን ያለውን ትውልድ ለማስተማርና በመንፈሳዊ ሕይወት ለማጽናት ወደር የማይግኝለት የማስተማሪያ መንገድ ነው፡፡ ስለዚህ ቅድስት ቤተ ክርስቲያን በሥነ ጽሑፍ፣ በሥነ ጥበብ፣ በታሪክ፣ በሥርዓት፣ በትምህርተ ሃይማኖት፣ በዜማ፣ በሥርዓተ አምልኮት፣ በትርጓሜ ቅዱሳት መጻሕፈት፣ በተፈጥሮና በሥነ ልቦናው ምርምሮች እና ወዘተርፈ ያላትን ሰፊ ሀብት በዚሁ በዶክምንተሪ ፊልም አቀራረብ እንዳስፈጊነቱ በማሰናዳት ለትውልዱ ማቅረቡ ከፍተኛ ጠቀሜታ አለው፡፡ ወቅታዊ ጉዳዮችንም ቢሆን በተለይ በአሁኑ ጊዜ ዘመን ተሻግረው ታሪክ ጠብቀው ከዚህ ትውልድ ደርሰው የቀደመውን ዘመን የክርስትና ሕይወት የሚመሰክሩ ጥንታውያን ገዳማትን፣ አድባራትን ታሪክ በመዘገብና፣ እነሱንም ለቀጣዩ ትውልድ ለማስተላለፍ ሊደረግ የሚገባውን ኃላፊነት ለትውልዱ በማስተዋወቅ የዶክምንተሪ ፊልም ልዩ ጥቅም አለው፡፡ በዚሁ አንጻር የርዐሰ አድባራት አክሱም ጽዮን ኮሚቴም የዚሁን ጥበብ አስፈላጊነት በመረዳት ይህን ዘጋቢ ፊልም፣ ወይም ዶክምነታሪ ፊልም አዘጋጅቶ ለማስመረቅ አቅርቧል፡፡